BULA VAKAIDEWADEWA SE BULI?
Nona iDusidusi ni Veitosoyaki na Burogo
E DUA na mataqali burogo na dung beetle. Na manumanu qo e dau vakayagataka na deni manumanu me kena, e dau vakalutu yaloka tale ga kina. Eso na ka tagane era dau wasea vei ira na ka yalewa mera rawai ira kina. Dua na ka na kena dau veivalataki na denimanumanu vou. Era dikeva na dauvakadidike nodra taleva toka e dua na ibinibini denielefaniti e 16 na udolu na manumanu qo, ra qai vakaotia ena loma ga ni rua na aua.
Eso na mataqali burogo e dau bulia na denimanumanu me mokimokiti qai vaqiqica me lai bulu ina dua na vanua malumu. Era cakava qo mera drovaki ira kina na kena vo. E dau totolo nodra dro nira vaqiqica vakadodonu, ena sega tale ga nira butakoca rawa na vo ni burogo.
E rawa vakacava vua na manumanu qo me kua ni sese ena bogi?
Vakasamataka Mada: E laurai ena vakadidike ni vakayagataka na rarama ni matanisiga kei na vula na burogo na dung beetle me veitosoyaki kina. E rawa sara mada ga nira veitosoyaki ena bogi buto. Era dikeva na dauvakadidike mai Sauca Aferika nira cakava rawa qori ena veivuke ni rarama mai na isoso kalokalo na Milky Way, sega ni nodra raica na kalokalo yadua. E vakamacalataka e dua na ivola vakasaenisi na Current Biology ni qo e “imatai ni manumanu e volatukutukutaki me vakayagataka na isoso kalokalo na Milky Way me dusimaka na vanua me gole kina.”
E kaya na dauvakadidike o Marcus Byrne, e vakasakiti “na mata ni manumanu qo ni rawa ni vakayagataka mada ga na rarama katabuto ni kalokalo me dusimaka nona veitosoyaki.” E tomana: “E rawa nira vukei keda meda kila na veika vereverea eda dau raica.” Kena ivakaraitaki, e rawa ni porokaramutaki na robot me vaqaqara ena irusarusa ni vale ni vakamurimuria gona na idusidusi ni nona veitosoyaki na burogo na dung beetle.
Na cava o nanuma? E bula vakaidewadewa se buli nona idusidusi ni veitosoyaki na burogo na dung beetle?
O bau kila?
Na burogo qo e dau vakamalumutaka qai vakabulabulataka na qele. E veikauyaka na sorenikau qai tarova na tubu sivia ni iwiliwili ni lago.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn